b'\n_START_ARTICLE_\nBertta Tammelin\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nBertta Tammelinin vanhemmat olivat kivity\xc3\xb6mies Vihtori Tammelin ja Hilja Niittynen. H\xc3\xa4n k\xc3\xa4vi kansakoulun synnyinpaikkakunnallaan Suoniemell\xc3\xa4. Syksyll\xc3\xa4 1924 h\xc3\xa4n aloitti n\xc3\xa4yttelij\xc3\xa4n\xc3\xa4 Tampereen Ty\xc3\xb6v\xc3\xa4en Teatterissa. H\xc3\xa4n suoritti my\xc3\xb6s lauluopintoja. H\xc3\xa4nen ankara ty\xc3\xb6kurinsa kiinnitti TTT:n johtajan Kosti Elon huomion. Tammelinin uran alkuvuosien t\xc3\xb6ihin kuuluivat muun muassa Agnes (n\xc3\xa4ytelm\xc3\xa4ss\xc3\xa4 Synti), Aino Zink (Miehen kylkiluu) ja Kaarin (Kaksi kuningatarta). My\xc3\xb6hemmin h\xc3\xa4n tulkitsi Hella Wuolijoen suosittujen Niskavuori-n\xc3\xa4ytelmien hahmoja, kuten Ilonaa (Niskavuoren leip\xc3\xa4) ja Malviinaa (Niskavuoren nuori em\xc3\xa4nt\xc3\xa4). H\xc3\xa4nen tulkintansa Niskavuoren Hetasta oli erityisen vaikuttava._NEWLINE_Jatkosodan aikana Tammelin oli mukana sotamiesten viihdytyskiertueilla. 20-vuotisn\xc3\xa4yttelij\xc3\xa4juhlassaan h\xc3\xa4n tulkitsi Conwayn perheen Maddea. Itse h\xc3\xa4n nimenomaan halusi puhua n\xc3\xa4yttelij\xc3\xa4juhlasta taiteilijajuhlan sijaan. Tammelin j\xc3\xa4i Tampereen Ty\xc3\xb6v\xc3\xa4en Teatterista el\xc3\xa4kkeelle 1952. H\xc3\xa4nen j\xc3\xa4\xc3\xa4hyv\xc3\xa4isroolinsa oli rouva Maret Alfred Gehrin n\xc3\xa4ytelm\xc3\xa4ss\xc3\xa4 Kuudes kerros. Tammelinin n\xc3\xa4yttelij\xc3\xa4nty\xc3\xb6lle oli ominaista intensiivinen el\xc3\xa4ytyminen. Haastatteluissa h\xc3\xa4n painotti n\xc3\xa4yttelij\xc3\xa4nty\xc3\xb6n rehellisyytt\xc3\xa4. H\xc3\xa4n n\xc3\xa4ytt\xc3\xa4ytyi pieness\xc3\xa4 sivuosassa Edvin Laineen elokuvassa Yrj\xc3\xa4n\xc3\xa4n em\xc3\xa4nn\xc3\xa4n synti (1943).'